<classify> WAZIRI wa Madini, Dotto Biteko amesema kwa sasa serikali imefanyia kazi kwa asilimia 95 suala la mfumo mzuri wa uuzaji wa madini nje ya nchi, utakaonufaisha serikali na wafanyabiashara. Pia amewataka wanunuzi wa madini nchini kuazimia kuacha kushiriki katika utoroshaji na biashara haramu ya madini na kuagiza kuanzia sasa wanunuzi wa madini kununua kikanda badala ya mkoa ilivyo sasa. Bitego alitoa rai hiyo wakati wa semina ya siku moja iliyokutanisha wanunuzi wa madini na Kamati ya Bunge ya Nishati na Madini liyofanyika jijini hapa.Alisema serikali inashughulikia changamoto ambazo zinajitokeza na kukwamisha uuzaji wa madini nje na kuwa hilo limefanyiwa kazi kwa asilimia 95. Aidha, Biteko aliagiza utolewaji wa leseni za ununuzi wa madini kuwa wa kikanda badala ya utaratibu wa sasa wa kimkoa. Naagiza leseni za ununuzi wa madini zitolewe kikanda, tulianza kimkoa lengo ni kuimarisha udhibiti, kikanda ikifanya vizuri basi tutatoa leseni za ununuzi kwa nchi nzima,alisema.Awali, Mwenyekiti wa Chama cha Wafanyabishara na Wanunuzi wa Madini nchini TAMIDA, Sammy Mollel alisema utolewaji leseni ya ununuzi wa madini kimkoa umekuwa ukiwaathiri wafanyabiashara hiyo, wachimbaji na hata serikali kwa ujumla. Alisema mpaka sasa serikali imeshafungua masoko 28 nchini ya vituo vidogo vya kununulia madini vipatavyo 11 na kuwataka wanunuzi wa madini kutumia masoko hayo.Biteko alisema serikali itaendelea kudhibiti sekta ya biashara ya madini na kuwa inafanya hivyo kwa nia njema kwani inahitajiwa kuwepo na uwazi. Naye, Mwenyekiti TAMIDA, Mollel alisema kwa sasa wamekuwa na changamoto ya tozo mpya ya Tanzania Shipping ambayo inatoza asilimia moja ya thamani ya mzigo wakati wa kusafirisha madini.  <topic>: kitaifa 